Այդ ժամանակ Հայաստանի Հանրապետության ղեկավարությունը քայլեր էր ձեռնարկում անջատ-անջատ գործող երկրապահ ստորաբաժանումները միավորելու և բանակ ստեղծելու համար: Վահագնը իր մի քանի ընկերների հետ որոշեց զինվորագրվել նորաստեղծ հայոց բանակին: 1993 թ. հուլիսի 28-ին ՀՀ պաշտպանության նախարարի պաշտոնակատար գեներալ-լեյտենանտ Նորատ Տեր-Գրիգորյանցի հրամանով լեյտենանտ Վահագն Վարդևանյանը պաշտոնապես ընդգրկվեց ՀՀ զինված ուժերում և նշանակվեց մոտոհրաձգային բրիգադի (հրամանատար, գեներալ Ֆելիքս Գզողլյան) բաժանմունքի պետի օգնական: Որոշ ժամանակ անց Վահագնին շնորհվում է ավագ լեյտենանտի զինվորական կոչում: Նրա անմիջական հրամանատար, գեներալ Ֆ. Գզողլյանի վկայությամբ. «Ավագ լեյտենանտ Վահագն Վարդևանյանը հայտնություն էր ինձ համար: Այդպիսի նվիրյալները բանակին պետք էին օդի ու ջրի նման: Վահագնի մեջ համակցված էին ուժն ու բարությունը, ինչը ծնում էր մի անգնահատելի մարդկային որակ»: